Ανακοίνωση που δημοσιεύθηκε σύμφωνα με το άρθρο 19, παράγραφος 3 του κανονισμού αριθ. 17 του Συμβουλίου σχετικά με τις υποθέσεις COMP/35.163 - Κοινοποίηση των κανονισμών της FIA, COMP/36.638 - Κοινοποίηση εκ μέρους της FIA/FOA κανονισμών σχετικά με το παγκόσμιο πρωτάθλημα Formula 1 της FIA, COMP/36.776 - GTR/FIA και άλλοι

(2001/C 169/03)

(Κείμενο που παρουσιάζει ενδιαφέρον για τον ΕΟΧ)

1. ΟΙ ΥΠΟΘΕΣΕΙΣ

Στις 22 Ιουλίου 1994, η Διεθνής Ομοσπονδία Αυτοκινήτου (Fédération Internationale de l'Automobile - FIA) κοινοποίησε στην Επιτροπή τους κανονισμούς της δυνάμει του κανονισμού 17(1). Εν συνεχεία κοινοποιήθηκε και η συμφωνία μεταξύ της FIA και της International Sportsworld Communicators Ltd (ISC) σχετικά με την εμπορική εκμετάλλευση των δικαιωμάτων μετάδοσης και παρουσίασης στα ΜΜΕ ορισμένων πρωταθλημάτων της FIA (εκτός από τη Formula 1) (υπόθεση COMP/35.613). Στις 5 Σεπτεμβρίου 1997, η FIA και η Formula 1 Administration Limited ("FOA") κοινοποίησαν χωριστά τις εμπορικές ρυθμίσεις τους σχετικά με το παγκόσμιο πρωτάθλημα Formula 1 της FIA (υπόθεση COMP/36.638 - FIA/FOA).

Η Επιτροπή δημοσίευσε ανακοινώσεις(2) στις οποίες συνοψίζονται οι κοινοποιηθείσες συμφωνίες και καλούνται οι τρίτοι ενδιαφερόμενοι να υποβάλουν παρατηρήσεις.

Το 1997 και το 1998, η Επιτροπή έλαβε τρεις καταγγελίες σχετικά με τις παραπάνω κοινοποιήσεις. Τις καταγγελίες κατέθεσαν: i) η AE TV Cooperation GmbH (υπόθεση COMP/36.520 και υπόθεση COMP/37.319), μία τηλεοπτική εταιρεία η καταγγελία της οποίας εστιαζόταν κυρίως στο Ευρωπαϊκό Κύπελλο Αγώνων Φορτηγών Αυτοκινήτων (European Truck Racing Cup)· ii) ο οργανισμός GTR (υπόθεση COMP/36.776), που διοργανώνει και προωθεί διεθνείς αγώνες αυτοκινήτων "Grand Touring" (GT). Και οι τρεις καταγγελίες αποσύρθηκαν αργότερα και οι υποθέσεις έκλεισαν.

Στις 29 Ιουνίου 1999, η Επιτροπή εξέδωσε κοινοποίηση αιτιάσεων. Τα μέρη υπέβαλαν τις γραπτές απαντήσεις τους στην κοινοποίηση αιτιάσεων το Φεβρουάριο του 2000.

Στις 26 Απριλίου 2000, η FIA και η FOA υπέβαλαν διάφορες προτάσεις για την ουσιαστική τροποποίηση των κοινοποιηθέντων διακανονισμών για να διασκεδάσουν τις ανησυχίες που διατύπωσε η Επιτροπή στην κοινοποίηση αιτιάσεων. Εν συνεχεία, τα μέρη υπέβαλαν και άλλες προτάσεις, τις τελευταίες στις 12 Ιανουαρίου 2001. Η παρούσα ανακοίνωση περιγράφει τις διατάξεις της FIA, καθώς και τους εμπορικούς διακανονισμούς μεταξύ της FIA, της FOA και της ISC που θα προκύψουν από τις προαναφερθείσες προτάσεις, τροποποιήσεις και παρατηρήσεις των μερών.

2. ΤΑ ΜΕΡΗ

Η FIA ιδρύθηκε στη Γαλλία ως μη κερδοσκοπική ένωση. Σήμερα αριθμεί άνω των 162 μελών (29 από χώρες της ΕΕ). Τα μέλη της είναι εθνικές λέσχες αυτοκινήτου, ενώσεις, και εθνικές ομοσπονδίες αυτοκινήτου (ASN). Τα μέλη της FIA διοργανώνουν και κατοχυρώνουν νομοθετικά αγώνες αυτοκινήτων το καθένα στην επικράτειά του.

Η ISC είναι μια εταιρεία που ίδρυσε ο κ. Bernie Ecclestone. Βασική της δραστηριότητα ήταν η εμπορική εκμετάλλευση τηλεοπτικών δικαιωμάτων διεθνών αγώνων της FIA πλην των αγώνων Formula 1. Την άνοιξη του 2000, ο κ. Ecclestone πώλησε την επιχείρηση στον κ. David Richards και σήμερα η ISC ασχολείται με την προώθηση του παγκόσμιου πρωταθλήματος ράλλυ, καθώς και των περιφερειακών πρωταθλημάτων ράλλυ της FIA.

Οι FOA/FOM, εταιρείες που ελέγχει ο κ. Ecclestone, ασχολούνται με τη διαφημιστική προώθηση του πρωταθλήματος Formula 1 της FIA. Για τους σκοπούς της παρούσας ανακοίνωσης, ο όρος FOA/FOM περιλαμβάνει τη FIA Formula 3000 International Championship Limited, μία διαχειριστική σύμπραξη που ανήκει στην οικογένεια Ecclestone και ασχολείται με την προώθηση του πρωταθλήματος F3000 της FIA. Η συμφωνία Concorde του 1998 ορίζει ότι η FOA είναι δικαιούχος των εμπορικών δικαιωμάτων του πρωταθλήματος Formula 1 της FIA. Έτσι η FOA είναι υπεύθυνη για την τηλεοπτική μετάδοση και εν γένει την εμπορική εκμετάλλευση του πρωταθλήματος. Στις 28 Μαΐου 1999, η FOA μετέτρεψε την επωνυμία της σε Formula One Management Limited (FOM), η οποία διαχειρίζεται πλέον τα δικαιώματα. Αυτά καθαυτά τα εμπορικά δικαιώματα ανέλαβε μία συνδεδεμένη εταιρεία, που ονομάζεται επίσης FOA.

3. ΠΡΟΪΟΝΤΑ/ΥΠΗΡΕΣΙΕΣ

Οι υποθέσεις αυτές αφορούν τις παρακάτω υπηρεσίες και προϊόντα: α) τη διοργάνωση διασυνοριακών αγώνων αυτοκινήτου, β) την προώθηση παρόμοιων αγώνων, γ) την πιστοποίηση/έκδοση άδειας διοργανωτών και συμμετεχόντων σε αθλητικές συναντήσεις αυτοκινήτου, δ) τα δικαιώματα ραδιοτηλεοπτικής μετάδοσης του πρωταθλήματος Formula 1 της FIA.

4. ΟΙ ΚΟΙΝΟΠΟΙΗΘΕΙΣΕΣ ΡΥΘΜΙΣΕΙΣ

4.1. Οι διατάξεις της FIA

Οι διατάξεις που αποτελούν αντικείμενο της κοινοποίησης περιλαμβάνουν πέντε ομάδες εγγράφων(3):

i) Το καταστατικό της FIA, ("το καταστατικό").

Το καταστατικό είναι το βασικότερο θεσμικό έγγραφο της FIA. Καταγράφει τους στόχους της· τις προϋποθέσεις που πρέπει να πληρούν τα μέλη· τα δικαιώματα και τις υποχρεώσεις που συνοδεύουν την ιδιότητα του μέλους· το ρόλο της FIA και των μελών της σε σχέση με τους αγώνες αυτοκινήτου· τη διάρθρωση και τα όργανα της FIA, καθώς και τις πηγές εσόδων της.

Τα κυριότερα όργανα λειτουργίας της FIA είναι: η Γενική Συνέλευση· μία "επιτροπή" που αποτελείται από το Παγκόσμιο Συμβούλιο Περιηγήσεων και Αυτοκινήτου της FIA (FIA World Council for Touring and the Automobile) και το Παγκόσμιο Συμβούλιο Αγώνων Αυτοκινήτου της FIA (FIA World Motor Sport Council)· η Γερουσία· οι εξειδικευμένες επιτροπές αγώνων αυτοκινήτου· ένα διεθνές εφετείο· μία γραμματεία· και κάθε άλλη μόνιμη επιτροπή ή υποεπιτροπή που αποφασίζει να συγκροτήσει η επιτροπή.

ii) Ο διεθνής αθλητικός κώδικας της FIA και τα παραρτήματά του, ("ο κώδικας").

Ο κώδικας είναι το έγγραφο μέσω του οποίου η FIA θεσπίζει διατάξεις που διέπουν τη διοργάνωση και τη διεξαγωγή αθλητικών συναντήσεων αυτοκινήτου. Τη διαχείριση ασκούν διάφορα όργανα της FIA, ιδίως το Παγκόσμιο Συμβούλιο Αγώνων Αυτοκινήτου. Ο κώδικας και οι γενικές προδιαγραφές (βλέπε κατωτέρω) περιγράφουν διεξοδικά τους αθλητικούς και τεχνικούς κανόνες βάσει των οποίων πρέπει να διεξάγονται οι αντίστοιχες αθλητικές συναντήσεις. Ο κώδικας περιλαμβάνει διάφορα παραρτήματα, τα οποία θεσπίζουν λίαν αναλυτικές προδιαγραφές για τα οχήματα, τον εξοπλισμό του οδηγού, την έγκριση των διαδρομών, κ.τλ.

Ο κώδικας τίθεται σε ισχύ ως συμφωνία μεταξύ των μελών της FIA. Παρέχει στις εθνικές ομοσπονδίες (ASN) το δικαίωμα να εκδίδουν άδειες σε διάφορες κατηγορίες συμμετεχόντων σε αγώνες αυτοκινήτου (οδηγοί, κατασκευαστές και διοργανωτές). Αποδεχόμενος την άδεια, ο κάτοχός της αποδέχεται τη συμβατική δέσμευση που συνεπάγονται οι διατάξεις του κώδικα, καθώς και οι διατάξεις επιβολής του σύμφωνα με το καταστατικό της FIA.

Οι κυριότερες διατάξεις του κώδικα, σύμφωνα με την κοινοποίηση, είναι οι εξής:

- βάσει του άρθρου 108 του κώδικα, κάθε άτομο που επιθυμεί να επιλεγεί για να συμμετέχει, ως διαγωνιζόμενος ή ως οδηγός, σε οποιοδήποτε διαγωνισμό οφείλει να υποβάλει αίτηση έκδοσης άδειας στην οικεία εθνική ομοσπονδία και να καταβάλει τα σχετικά τέλη,

- όλοι οι διεθνείς διαγωνισμοί πρέπει να εγγράφονται στο Διεθνές Αθλητικό Ημερολόγιο στο οποίο καταγράφονται όλες οι διεθνείς συναντήσεις που διοργανώνονται κάθε χρόνο. Το άρθρο 47 αναφέρει ότι κανένας δικαιούχος αδείας δεν δύναται να συμμετέχει σε διεθνή συνάντηση αν δεν έχει εγγραφεί στο ημερολόγιο της FIA, και ότι ουδείς δύναται να λάβει μέρος σε παρόμοια εκδήλωση αν δεν κατέχει άδεια της FIA. Αρχικά, η εγγραφή στο Ημερολόγιο ενέκειτο στη διακριτική ευχέρεια της FIA. Αν ο συμμετέχων δεν τηρεί τις διατάξεις, η FIA μπορεί να αποσύρει την άδειά του αποκλείοντάς τον από οποιαδήποτε διοργάνωση υπάγεται στη δικαιοδοσία της. Το άρθρο 58 αναφέρει λόγου χάρη ότι σε περίπτωση μη τήρησης των διατάξεων, αφαιρείται η άδεια οποιουδήποτε προσώπου ή ομάδας που διοργανώνει ή συμμετέχει σε διαγωνισμό. Το άρθρο 118 προβλέπει ότι "κάθε άτομο που δηλώνει συμμετοχή, οδηγεί, συμμετέχει, ή λαμβάνει με οποιοδήποτε τρόπο μέρος σε απαγορευμένο διαγωνισμό τίθεται σε προσωρινή απαγόρευση από την εθνική ομοσπονδία που εξέδωσε την άδειά του",

- η αρχικά κοινοποιηθείσα μορφή του άρθρου 24 όριζε ότι ήταν αδύνατη η διοργάνωση διεθνών αγώνων χωρίς τη γραπτή έγκριση της FIA, η οποία εξαρτάτο από το σεβασμό των δικαιωμάτων ιδιοκτησίας της FIA όσον αφορά την τηλεοπτική μετάδοση διεθνών πρωταθλημάτων.

iii) Οι γενικές προδιαγραφές που εφαρμόζονται σε όλα τα πρωταθλήματα, challenges, τρόπαια και κύπελλα της FIA ("οι γενικές προδιαγραφές").

Οι γενικές προδιαγραφές ορίζουν τις λεπτομερείς αθλητικές και τεχνικές διατάξεις που πρέπει να πληρούν οι αγώνες αυτοκινήτου της FIA. Η αρχική κοινοποίηση περιελάμβανε διάταξη, η οποία παραχωρούσε στη FIA όλα τα δικαιώματα κινηματογράφησης και τα δικαιώματα κινούμενων εικόνων των παγκόσμιων πρωταθλημάτων της FIA. Το 1997, η FIA υπέβαλε στην Επιτροπή νέα εκδοχή της εν λόγω γενική προδιαγραφής που όριζε ότι η διάταξη αυτή ήταν εφαρμοστέα πέραν των πρωταθλημάτων της FIA και σε κάθε διεθνή διοργάνωση που ενέκρινε η FIA. Το 1998, η FIA τροποποίησε εκ νέου τη διάταξη περιορίζοντας το πεδίο εφαρμογής της μόνο στις δικές της διοργανώσεις.

iv) Οι κανονισμοί των διεθνών πρωταθλημάτων της FIA

Όλα τα διεθνή πρωταθλήματα της FIA διέπονται από ίδιους αθλητικούς και τεχνικούς κανόνες που δημοσιεύονται στην επετηρίδα της FIA για το άθλημα του αυτοκινήτου.

v) Πληροφορίες που περιλαμβάνονται στην επετηρίδα και το ενημερωτικό δελτίο της FIA.

Η επετηρίδα και το ενημερωτικό δελτίο της FIA περιλαμβάνουν κανονισμούς και πληροφορίες σχετικά με το Drag Racing, το ετήσιο Διεθνές Αθλητικό Ημερολόγιο, τους διοργανωτές εκδηλώσεων, τη διαφήμιση του αθλήματος, διεθνείς γύρους (σιρκουί) και διαδρομές Hill-climb, καθώς και ράλλυ μεγάλων αποστάσεων.

4.2. Οι κοινοποιηθείσες συμφωνίες

Οι κοινοποιηθείσες ρυθμίσεις περιελάμβαναν επίσης τις ακόλουθες συμφωνίες: τη συμφωνία Concorde, τη συμφωνία Formula 1, διάφορες συμβάσεις υπεύθυνων υλοποίησης, και ορισμένες συμφωνίες ραδιοτηλεοπτικής μετάδοσης που αφορούν το παγκόσμιο πρωτάθλημα Formula 1 της FIA, καθώς και τη συμφωνία FIA-ISC όσον αφορά το παγκόσμιο και τα περιφερειακά πρωταθλήματα ράλλυ της FIA.

Η συμφωνία Concorde όπως κοινοποιήθηκε αρχικά, συνήφθη στις 5 Σεπτεμβρίου 1996· είχε πενταετή διάρκεια και τέθηκε σε ισχύ την 1η Ιανουαρίου 1997. Στις 27 Αυγούστου 1998, τα μέρη κοινοποίησαν τη συμφωνία Concorde 1998, η οποία αντικαθιστά την προηγούμενη συμφωνία και ισχύει από την 1η Ιανουαρίου 1998 μέχρι τις 31 Δεκεμβρίου 2007. Συμβαλλόμενα μέρη είναι η FIA, όλες οι ομάδες Formula 1 και η FOA, με την ιδιότητα του δικαιούχου των εμπορικών δικαιωμάτων. Η συμφωνία θεσπίζει τους όρους διοργάνωσης και διεξαγωγής του παγκόσμιου πρωταθλήματος Formula 1 της FIA, καθώς και τη διάρθρωση της ψηφοφορίας για τον έλεγχό του, λαμβάνοντας υπόψη άλλες συμφωνίες, συμβάσεις, διατάξεις και κανονισμούς της FIA.

Στη συμφωνία Concorde, οι ομάδες παραχωρούν στη FIA την αποκλειστική ιδιοκτησία του πρωταθλήματος Formula 1, που περιλαμβάνει συγκεκριμένα τα εμπορικά σήματα, το δικαίωμα του τίτλου, καθώς και την ευθύνη διοργάνωσης του πρωταθλήματος (άρθρο 1.1). Οι ομάδες αναλαμβάνουν την υποχρέωση να συμμετέχουν κάθε χρόνο καθ' όλη τη διάρκεια της συμφωνίας (άρθρα 5.3 και 5.2) και να μη συμμετέχουν σε κανένα άλλον αγώνα, συνάντηση, έκθεση ή πρωτάθλημα μονοθέσιων αυτοκινήτων με ακάλυπτους τροχούς πλην του Formula 1 ή άλλου αγώνα αυτοκινήτων που πληροί τις προϋποθέσεις πρωταθλήματος Formula 1 της FIA (π.χ., Formula 3000) (άρθρο 5.2).

Το άρθρο 4.1 β) ορίζει ως δικαιώματα της FIA όλα τα δικαιώματα που της έχουν παραχωρηθεί ή της παραχωρούνται νομίμως και τα οποία κατέχει η FIA ή άλλο νομικό πρόσωπο εξ ονόματός της, περιλαμβανομένων όλων των δικαιωμάτων που έχουν παραχωρήσει οι ομάδες. Οι ομάδες χορηγούν στη FIA, σε αποκλειστική βάση, τα δικαιώματα που απορρέουν άμεσα ή έμμεσα από τη συμμετοχή τους, τη συμμετοχή όλων των αυτοκινήτων, μηχανημάτων, εξοπλισμού και ατόμων που συνδέονται με τις ομάδες (περιλαμβανομένων των οδηγών), καθώς και τα δικαιώματα των εκδηλώσεων της Formula 1 [άρθρο 4.2 α) και β)]. Σύμφωνα με το άρθρο 4.10, οι ομάδες δεν έχουν δικαιώματα σε κανένα στοιχείο του πρωταθλήματος, δηλαδή σε καμία κινηματογραφική κάλυψη των σχετικών εκδηλώσεων ούτε σε καμία επίσημη πληροφορία σχετικά με τους πραγματοποιηθέντες χρόνους, σε δικαιώματα πνευματικής ιδιοκτησίας, εμπορικές επωνυμίες, λογοτύπους, ή άλλα διακριτικά που κατέχει η FIA ή άλλο πρόσωπο εξ ονόματός της ή/και έχουν παραχωρηθεί στη FIA ή/και τη FOA. Ωστόσο, οι ομάδες διατηρούν ορισμένα δικαιώματα, όπως το δικαίωμα να προσφέρουν και να εκμεταλλεύονται εμπορικά τα προϊόντα τους, καθώς και ηλεκτρονικά παιχνίδια [άρθρο 4δ)].

Από την πλευρά τους, η FIA και η FOA εγγυώνται στις ομάδες της Formula 1 [άρθρο 5.4 δ) ii)], ότι το πρωτάθλημα θα αναμεταδίδεται σε ελεύθερη πρόσβαση όποτε υπάρχουν ραδιοτηλεοπτικοί σταθμοί διατεθειμένοι να το μεταδώσουν. Η FIA υποχρεούται επίσης να παραχωρεί στη FOA όλα τα δικαιώματα εκμετάλλευσης τα οποία κατέχει, ούτως ώστε η FOA να πραγματοποιεί πληρωμές στις ομάδες όπως προβλέπει το παράρτημα 5 της συμφωνίας (άρθρο 5.5)(4). Η FOA εγγυάται επίσης σε όλες τις ομάδες την υπογραφή συμβάσεων για Grand Prix με τους υπεύθυνους υλοποίησης που φιλοξενούν στη χώρα τους Grand Prix Formula 1 κατά το χρόνο ισχύος της συμφωνίας Concorde 1998 (άρθρο 5.4 γ). Η FIA αναλαμβάνει την υποχρέωση να συμπεριλάβει στο Ημερολόγιό της εκδήλωση Grand Prix μόνον εφόσον οι υπεύθυνοι υλοποίησης έχουν συνάψει σύμβαση Grand Prix με τη FOA [άρθρο 11.2 α)].

Συμβαλλόμενα μέρη της συμφωνίας Formula 1 είναι η FIA και η FOM (κατά το χρόνο υπογραφής της σύμβασης επονομαζόταν FOCA Administration Limited) (η FOM παραχώρησε τα δικαιώματά της στη FOA). Η συμφωνία υπεγράφη στις 19 Δεκεμβρίου 1995, τέθηκε πλήρως σε ισχύ την 1η Ιανουαρίου 1997 και είναι εφαρμοστέα μέχρι το 2010. Η FOA δυνάμει της συμφωνίας αποκτά επί δεκατέσσερα έτη όλα τα εμπορικά δικαιώματα της FIA για το παγκόσμιο πρωτάθλημα Formula 1, περιλαμβανομένου του δικαιώματος εκμετάλλευσης κινούμενης εικόνας και ήχου όσον αφορά το πρωτάθλημα. Η FOA υποχρεούται να ανταμείβει τη FIA και όλες τις ομάδες ως αναγνώριση της συνεισφοράς τους στο πρωτάθλημα. Η FIA και η FOA αναλαμβάνουν την αμοιβαία υποχρέωση να καταβάλλουν κάθε δυνατή προσπάθεια ούτως ώστε να παραμείνει το παγκόσμιο πρωτάθλημα Formula 1 στην πρώτη θέση ως παγκόσμιο πρωτάθλημα αγωνιστικών αυτοκινήτων και ως το μοναδικό παγκόσμιο πρωτάθλημα της FIA για μονοθέσια αγωνιστικά αυτοκίνητα με ακάλυπτους τροχούς.

Οι συμβάσεις για το Grand Prix μεταξύ της FOA και των τοπικών αρμοδίων συντάσσονται σύμφωνα με τους όρους του παραρτήματος 4 της συμφωνίας Concorde. Η συνήθης διάρκεια των συμφωνιών είναι πενταετής. Ασχολούνται με την προώθηση και την εμπορική και οικονομική διαχείριση μιας διοργάνωσης Grand Prix. Ο υπεύθυνος υλοποίησης παραχωρεί στη FOA όλα τα δικαιώματα του δημιουργού, τα δικαιώματα πνευματικής ιδιοκτησίας, καθώς και οποιαδήποτε άλλα δικαιώματα κατέχει ή ενδέχεται να κατέχει στο μέλλον σε οποιοδήποτε ΜΜΕ (άρθρο 23.3). Δυνάμει του άρθρου 27, οι υπεύθυνοι υλοποίησης πρέπει να διασφαλίζουν ότι κατά το χρόνο ισχύος της συμφωνίας δεν πραγματοποιείται στη συγκεκριμένη διαδρομή κανένας άλλος αγώνας αυτοκινήτων με ακάλυπτους τροχούς εκτός από το Grand Prix ή κάποιον αγώνα του πρωταθλήματος Formula 3000.

Οι συμφωνίες μετάδοσης έχουν συναφθεί μεταξύ της FOA και εξήντα ραδιοτηλεοπτικών φορέων σε ολόκληρο τον κόσμο. Για κάθε Grand Prix, η FOA υπογράφει σύμβαση με ραδιοτηλεοπτικό φορέα της χώρας που φιλοξενεί τους αγώνες, ο οποίος είναι υπεύθυνος για την παραγωγή κινούμενων εικόνων του Grand Prix και την παραγωγή σήματος - του "International Feed" - που διατίθεται στους λοιπούς ραδιοτηλεοπτικούς φορείς που θα αναμεταδώσουν τον αγώνα στη δική τους επικράτεια. Ορισμένες συμφωνίες αναμετάδοσης προβλέπουν έκπτωση της τάξης του 33 % επί της τιμής που καταβάλλει ο ραδιοτηλεοπτικός φορέας, εφόσον συμφωνήσει να μη μεταδώσει κανέναν άλλο αγώνα αυτοκινήτων με ακάλυπτους τροχούς πλην των αγώνων Formula 1. Υπάρχουν δύο κατηγορίες συμφωνιών ραδιοτηλεοπτικής μετάδοσης. Όσον αφορά την τηλεόραση ελεύθερης πρόσβασης, οι συμβάσεις συνάπτονται συνήθως με ένα ραδιοτηλεοπτικό φορέα σε συγκεκριμένο έδαφος και με περιορισμένη αποκλειστικότητα. Η διάρκειά τους κυμαίνεται από ένα έως πέντε έτη, εκτός από ορισμένες που έχουν δεκαετή διάρκεια. Όσον αφορά τη συνδρομητική τηλεόραση, η FOA έχει συνάψει συμβάσεις συνδρομητικής τηλεόρασης για το "Supersignal" - μία υπηρεσία που παρέχει η FOA η οποία χρησιμοποιεί την πιο εξελιγμένη ψηφιακή τεχνολογία για την παραγωγή έξι διαφορετικών καναλιών. Η μέγιστη διάρκεια των συμφωνιών αυτών είναι ενδεκαετής.

Η συμφωνία FIA/ISC τέθηκε σε ισχύ στις 27 Αυγούστου 1996 και εκπνέει την 31η Δεκεμβρίου 2010. Βάσει της εν λόγω συμφωνίας, η FIA παραχώρησε για δεκατέσσερα χρόνια στην ISC τα αποκλειστικά δικαιώματα μετάδοσης δεκαοκτώ πρωταθλημάτων της για ιδία χρήση και όφελος της ISC. Η ISC υπέβαλε επίσης αντίγραφα των συμφωνιών που είχε συνάψει με διοργανωτές και ραδιοτηλεοπτικούς φορείς. Τον Απρίλιο του 2000, διαχειριστική σύμπραξη της οικογένειας Ecclestone πώλησε ολόκληρο το μετοχικό κεφάλαιο της ISC σε κοινοπραξία που διευθύνει ο κ. David Richards, ο οποίος ενημέρωσε την Επιτροπή ότι προ της συναλλαγής, η FIA είχε τροποποιήσει τη σύμβασή της με την ISC, η οποία κατέχει πλέον μόνο τα δικαιώματα του παγκόσμιου και των περιφερειακών (ευρωπαϊκού, αφρικανικού, κτλ) πρωταθλημάτων ράλλυ της FIA.

5. ΤΡΟΠΟΠΟΙΗΣΕΙΣ ΚΑΙ ΔΕΣΜΕΥΣΕΙΣ ΤΩΝ ΜΕΡΩΝ

Η κοινοποίηση αιτιάσεων της Επιτροπής που καταρτίστηκε τον Ιούνιο του 2000 προέβη στην προκαταρκτική εκτίμηση ότι η FIA είχε "σύγκρουση συμφερόντων" κατά το ότι χρησιμοποιούσε τις ρυθμιστικές της αρμοδιότητες για να παρεμποδίζει τη διοργάνωση αγώνων ανταγωνιστικών προς τις εκδηλώσεις που προωθούσε ή διοργάνωνε η ίδια (δηλαδή τις εκδηλώσεις από τις οποίες η FIA αντλούσε εμπορικό όφελος). Επίσης δεν μπορεί να αποκλειστεί η πιθανότητα ότι, για περιορισμένο χρονικό διάστημα, η FIA προέβη σε κατάχρηση δεσπόζουσας θέσης δυνάμει του άρθρου 82 της συνθήκης ΕΚ, απαιτώντας τα τηλεοπτικά δικαιώματα των αγώνων αυτοκινήτου για τους οποίους εξέδιδε άδειες. Ανάλογη κατάσταση δημιουργήθηκε σε σχέση με τους αγώνες Formula 1 με την επιβολή ορισμένων άρθρων στη συμφωνία Concorde. Τέλος, ορισμένες κοινοποιηθείσες συμβάσεις αντίκεινται στο άρθρο 81 ή/και το άρθρο 82 της συνθήκης κατά το ότι εγείρουν περαιτέρω φραγμούς εισόδου στην αγορά σε δυνητικούς ανταγωνιστές· οι συμβάσεις των υπεύθυνων υλοποίησης απαγόρευαν επί μία δεκαετία τη χρησιμοποίηση των διαδρομών της Formula 1 σε αγώνες που ανταγωνίζονταν τη Formula 1· η συμφωνία Concorde απαγόρευε στις ομάδες να αγωνίζονται σε οποιαδήποτε άλλη διοργάνωση ανάλογη της Formula 1· οι συμφωνίες με τους ραδιοτηλεοπτικούς φορείς προέβλεπαν χρηματική ποινή σε περίπτωση προβολής αγώνων αυτοκινήτου ανταγωνιστικών έναντι των εκδηλώσεων της F1. Ορισμένες συμφωνίες μεταξύ της FOA και ραδιοτηλεοπτικών φορέων περιορίζουν τον ανταγωνισμό κατά την έννοια του άρθρου 81, χορηγώντας στους εν λόγω φορείς την αποκλειστικότητα στο έδαφός τους για υπερβολικά μεγάλα χρονικά διαστήματα.

Παρότι τα μέρη διαφωνούν με τις αιτιάσεις της Επιτροπής, συμφώνησαν, ωστόσο, να προβούν σε ουσιαστικές τροποποιήσεις ορισμένων συμφωνιών.

Στόχος των τροποποιήσεων αυτών είναι:

- να διαχωρίσουν πλήρως τις εμπορικές και ρυθμιστικές αρμοδιότητες όσον αφορά το παγκόσμιο πρωτάθλημα Formula 1 της FIA και το παγκόσμιο πρωτάθλημα ράλλυ της FIA, προτείνοντας νέες συμφωνίες που εγγυώνται ότι η εμπορική εκμετάλλευση των πρωταθλημάτων αυτών πραγματοποιείται με τους συνήθεις όρους της αγοράς,

- να βελτιώσουν τη διαφάνεια κατά τη διαδικασία λήψης αποφάσεων και τις διαδικασίες προσφυγής και να ενισχύσουν την υποχρέωση τήρησης λογαριασμών,

- να εξασφαλίσουν την πρόσβαση σε αγώνες αυτοκινήτου σε οποιοδήποτε άτομο πληροί τα σχετικά κριτήρια ασφάλειας και εντιμότητας,

- να εξασφαλίσουν την πρόσβαση στο Διεθνές Αθλητικό Ημερολόγιο και να διασφαλίσουν ότι δεν περιορίζεται η δυνατότητα πρόσβασης εξωτερικών ανεξάρτητων προσφυγών,

- να τροποποιήσουν τη διάρκεια των συμβάσεων μετάδοσης σε κανάλια ελεύθερης πρόσβασης όσον αφορά το παγκόσμιο πρωτάθλημα Formula 1 της FIA.

Για την επίτευξη πληρέστερου διαχωρισμού μεταξύ αθλητικών και εμπορικών θεμάτων και για τη βελτίωση της διαφάνειας, η FIA προτείνει να αποποιηθεί ο κ. Ecclestone την έδρα του στη γερουσία της FIA, καθώς και τη θέση του αντιπροέδρου της FIA σε θέματα διαφημιστικής προώθησης. Η FIA προτείνει να καταλάβει ο κ. Ecclestone τη θέση του επίτιμου αντιπροέδρου της. Η FIA είναι επίσης διατεθειμένη να θεσπίσει ότι ο εκπρόσωπος της επιτροπής Formula 1 δεν θα συμμετέχει σε καμία λήψη απόφασης του Παγκόσμιου Συμβουλίου Αγώνων Αυτοκινήτου της FIA (World Motor Sport Council) όσον αφορά τη χορήγηση έγκρισης διεξαγωγής αγώνων που θα ασκούσαν ενδεχομένως ανταγωνισμό.

Εξάλλου, η FIA είναι καταρχήν διατεθειμένη να συμμετάσχει στην αθλητική διαχείριση αγώνων και να επιτρέψει τη χρήση του ονόματός της εφόσον ο διοργανωτής των αγώνων επιθυμεί να συστήσει συνεταιρισμό μαζί της, εφόσον ο διοργανωτής προωθεί την άμιλλα σε μία συγκεκριμένη δοκιμασία, εφόσον ο εν λόγω διοργανωτής αποδεδειγμένα διαχειρίζεται ορθά τον εν λόγω διαγωνισμό και εφόσον η συγκεκριμένη δοκιμασία εμφανίζει επαρκή δημοτικότητα και ανάπτυξη.

Στις 28 Ιουνίου 2000 και στις 5 Οκτωβρίου 2000, η FIA τροποποίησε το Διεθνή αθλητικό κώδικα ως εξής:

- Άρθρο 2 - προσθήκη ρητής διαβεβαίωσης ότι ο κώδικας αποσκοπεί στην προαγωγή του αθλήματος του αυτοκινήτου και ότι ουδέποτε θα χρησιμοποιηθεί για την απαγόρευση διαγωνισμού ή την παρεμπόδιση συμμετοχής ανταγωνιστή, εκτός εάν η FIA το κρίνει αναγκαίο για την ασφαλή, δίκαιη ή απρόσκοπτη διεξαγωγή του αθλήματος.

- Άρθρα 17, 58, 84, 113, 118 - προσθήκη διάταξης βάσει της οποίας η FIA θα αιτιολογεί τις αποφάσεις της σε περίπτωση απόρριψης αίτησης συμμετοχής σε διεθνή διοργάνωση, σε περίπτωση αφαίρεσης άδειας συνεπεία παραβίασης μιας διάταξης, άρνησης χορήγησης διεθνούς άδειας για πίστα ή αυτοκινητόδρομο, άρνησης χορήγησης άδειας σε αιτούντα που δεν πληροί τα θεσπισθέντα κριτήρια, καθώς και σε περίπτωση που η FIA κληθεί να διαιτητεύσει σε διχογνωμία μεταξύ των εθνικών ομοσπονδιών σχετικά με την επιβολή ορισμένων ποινών.

- Άρθρο 24 - απάλειψη της αναφοράς στα δικαιώματα ιδιοκτησίας της FIA σχετικά με τη μετάδοση από τα ΜΜΕ πρωταθλημάτων όπως περιγράφονται στις γενικές προδιαγραφές.

- Άρθρο 47 - εισαγωγή ρητής διαβεβαίωσης ότι κάθε αιτών που πληροί τα κριτήρια έκδοσης άδειας τα οποία θεσπίζονται στον κώδικα δικαιούται να λάβει άδεια και ότι κάθε απόρριψη αίτησης χορήγησης άδειας αιτιολογείται δεόντως.

- Άρθρο 63 - εισαγωγή ρητής διαβεβαίωσης ότι οι δικαιούχοι αδειών διοργανωτή οι οποίοι υποβάλλουν αίτηση για έγκριση διοργάνωσης δικαιούνται τις εν λόγω εγκρίσεις εφόσον πληρούν τα σχετικά κριτήρια.

- Άρθρο 74 - εισαγωγή ρητής διαβεβαίωσης ότι θα αιτιολογείται κάθε απόφαση απόρριψης αίτησης εγγραφής, καθώς και απάλειψη της διάταξης που αποκλείει την προσφυγή σε περίπτωση απόρριψης αίτησης.

- Άρθρο 165 - εισαγωγή ρητής διαβεβαίωσης ότι η FIA θα κοινοποιεί το σκεπτικό της απόφασής της στα άτομα τα οποία τίθενται υπό απαγόρευση ή κρίνεται ότι δεν πληρούν τις προϋποθέσεις.

- Άρθρο 169 - εισαγωγή της ρητής διακήρυξης "με την επιφύλαξη του δικαιώματος προσφυγής για οποιαδήποτε απόφαση" και κατάργηση της διάταξης βάσει της οποίας ο ασκών την προσφυγή διατρέχει τον κίνδυνο αποκλεισμού σε περίπτωση άσκησης προσφυγής.

- Άρθρο 189 - εισαγωγή ρητής διακήρυξης ότι θα αιτιολογούνται οι αποφάσεις του εφετείου της FIA.

- Άρθρο 191 - όσον αφορά τη δημοσίευση των αποφάσεων, προσθήκη της δήλωσης "με επιφύλαξη του δικαιώματος προσφυγής" και κατάργηση της διάταξης βάσει της οποίας ο ασκών την προσφυγή διατρέχει τον κίνδυνο αποκλεισμού σε περίπτωση άσκησης προσφυγής. Η FIA προτείνει να προστεθεί το παρακάτω εδάφιο β) στο άρθρο 191 του Διεθνούς Αθλητικού Κώδικα, το οποίο αναφέρει: "Προς αποφυγήν κάθε αμφιβολίας, διευκρινίζεται ότι ο κώδικας δεν παρεμποδίζει επ' ουδενί τρόπω τα μέρη από την άσκηση του δικαιώματος προσφυγής ενώπιον της δικαιοσύνης".

- Άρθρο 204 - αφαίρεση παραπομπής στις γενικές προδιαγραφές βάσει της οποίας διεκδικείται η ιδιοκτησία των δικαιωμάτων μετάδοσης των πρωταθλημάτων της FIA στα ΜΜΕ.

- Παραρτήμα Ζ - προσθήκη εγγύησης ότι όλες οι εκδηλώσεις που από κάθε άποψη πληρούν τις διατάξεις του κώδικα της FIA θα περιλαμβάνονται στο Ημερολόγιο. Η FIA προτείνει την ενσωμάτωση ενός νέου άρθρου 5 στο παράρτημα Ζ του Διεθνούς Αθλητικού Κώδικα: "Σε περίπτωση παραλαβής δύο αιτήσεων για την ίδια ημερομηνία και εφόσον η επιτροπή του Ημερολογίου αποφανθεί ότι η αποδοχή και των δύο αιτήσεων αντιβαίνει στο συμφέρον του αθλήματος και εφόσον δεν υπάρχει δυνατότητα εξεύρεσης συμβιβαστικής λύσης, δίδεται προτεραιότητα στην εκδήλωση που έχει αρχίσει να διοργανώνεται πρώτη κατά την επίμαχη ημερομηνία".

- Άρθρο 27 των γενικών προδιαγραφών - κατάργηση του άρθρου το οποίο παρείχε στη FIA την ιδιοκτησία των δικαιωμάτων μετάδοσης στα ΜΜΕ και αντικατάστασή του με διάταξη βάσει της οποίας ο διοργανωτής της εκδήλωσης διασφαλίζει τη δίκαιη και αμερόληπτη κάλυψη από τα ΜΜΕ.

Τα μέρη τροποποίησαν επίσης τις εμπορικές τους συμφωνίες ως εξής:

- Συμφωνία Concorde του 1998:

Με επιστολή της 28ης Ιουλίου 2000 προς τις ομάδες που έχουν υπογράψει τη συμφωνία Concorde και τη FOM (τέως FOA), η FIA παραιτήθηκε μονομερώς από το δικαίωμά της όσον αφορά την εφαρμογή της διάταξης του άρθρου 5.2 της εν λόγω συμφωνίας, η οποία δεσμεύει τα μέρη να μη συμμετέχουν σε κανέναν άλλο αγώνα, διαγωνισμό, έκθεση ή πρωτάθλημα μονοθέσιων αυτοκινήτων με ακάλυπτους τροχούς. Το αυτό έπραξε και η FOA με επιστολή της 1ης Σεπτεμβρίου 2000 προς τις συμβαλλόμενες στη συμφωνία Concorde ομάδες και τη FIA. Με επιστολή της 28ης Ιουλίου 2000, η FIA παραιτήθηκε μονομερώς από τα δικαιώματά της δυνάμει του άρθρου 27 των συμβάσεων μεταξύ του δικαιούχου των εμπορικών δικαιωμάτων και των υπεύθυνων υλοποίησης.

Επίσης η FIA προτίθεται να παραιτηθεί από το δικαίωμά της να επιβάλλει το άρθρο 4.2 της συμφωνίας Concorde. Εντούτοις η παραίτηση αυτή πραγματοποιείται ρητά με την επιφύλαξη:

- του δικαιώματος της FOA να χρησιμοποιεί εικόνες των ομάδων και των αυτοκινήτων σε ηλεκτρονικά παιχνίδια·

- του δικαιώματος της FOA να χρησιμοποιεί εικόνες των ομάδων και των αυτοκινήτων σε διαφημιστικό υλικό όπως προβλέπεται στο άρθρο 4.3 της συμφωνίας Concorde (όπως π.χ. φωτογραφίες για αφίσες, εισιτήρια, κ.τλ.)· και

- της συμφωνίας και συγκατάθεσης των ομάδων να εξακολουθήσει η FOA να κινηματογραφεί, να αναμεταδίδει και να εκμεταλλεύεται με οποιοδήποτε άλλο τρόπο κάλυψη που περιλαμβάνει εικόνες ή παρουσιάσεις ομάδων και οδηγών στο μέτρο που παρόμοια συμφωνία και συγκατάθεση κρίνεται αναγκαία βάσει της εθνικής νομοθεσίας.

- Συμβάσεις Grand Prix με τους υπεύθυνους υλοποίησης

Με επιστολή της 13ης Σεπτεμβρίου 2000 προς κάθε υπεύθυνο υλοποίησης στην Ευρωπαϊκή Ένωση, η σύμβαση του οποίου περιελάμβανε διάταξη του άρθρου 27, η FOA παραιτήθηκε μονομερώς από τα δικαιώματά της σε σχέση με το εν λόγω άρθρο.

- Συμφωνία FIA/FOA της 19ης Δεκεμβρίου 1995

Οι κυριότερες προτεινόμενες τροποποιήσεις της συμφωνίας FIA/FOA, η οποία συνήφθη στις 19 Δεκεμβρίου 1995 μεταξύ της FIA και της FOA, αποσκοπούν στην απάλειψη οποιασδήποτε αναφοράς στο γεγονός ότι η FIA ευνοεί το πρωτάθλημα Formula 1 ή ότι η FIA υποστηρίζει ένα Grand Prix (έναντι άλλων εκδηλώσεων) και στη διασφάλιση ότι ουδεμία διάταξη της συμφωνίας θα παρεμποδίζει τη FIA από την εκτέλεση των κανονιστικών αρμοδιοτήτων της.

Μετά την εκπνοή της προαναφερθείσας συμφωνίας με τη FOA, η FIA προτείνει τη σύναψη 100ετούς συμφωνίας με το δικαιούχο των εμπορικών δικαιωμάτων για την εμπορική εκμετάλλευση των δικαιωμάτων της FIA όσον αφορά το πρωτάθλημα Formula 1. Όλα τα δικαιώματα διοργάνωσης και είσπραξης των εσόδων του πρωταθλήματος θα μεταβιβαστούν στην εν λόγω εταιρεία έναντι καθορισμένου τιμήματος. Η FOA δεν θα θεωρηθεί αυτομάτως διάδοχος της υφιστάμενης συμφωνίας. Το σχέδιο συμφωνίας προβλέπει το διαχωρισμό των εμπορικών και ρυθμιστικών αρμοδιοτήτων όσον αφορά τη Formula 1, επιτρέπει στη FIA να χρησιμοποιεί τους λογοτύπους της κτλ. για κανονιστικούς σκοπούς, αναγνωρίζει τη FIA ως το μοναδικό ρυθμιστή του πρωταθλήματος και δεν περιλαμβάνει καμία διάταξη που υποχρεώνει τη FIA να ευνοεί το συγκεκριμένο πρωτάθλημα έναντι άλλων.

Η FIA προτείνει την υιοθέτηση ανάλογης προσέγγισης έναντι του παγκόσμιου πρωταθλήματος ράλλυ (συμφωνία FIA/ISC) και οποιωνδήποτε άλλων εμπορικά βιώσιμων αγώνων της FIA. Η FIA θα συνάψει εμπορικές συμφωνίες με τους συνήθεις όρους της αγοράς για τις οποίες θα λάβει καθορισμένες αμοιβές, πράγμα που εξαλείφει κάθε κίνητρο να προβαίνει σε διακρίσεις υπέρ συγκεκριμένων αγώνων για εμπορικούς σκοπούς.

- Συμβάσεις ραδιοτηλεοπτικής μετάδοσης της FOA

Η FOA αφαίρεσε από την τυποποιημένη τηλεοπτική της σύμβαση τη διάταξη βάσει της οποίας χορηγούνταν εκπτώσεις στους ραδιοτηλεοπτικούς φορείς εφόσον δεν αναμετέδιδαν κανένα άλλο είδος αγώνων αυτοκινήτων με ακάλυπτους τροχούς· με επιστολές της 14ης Αυγούστου 2000 προς τους δύο ραδιοτηλεοπτικούς φορείς της Ευρωπαϊκής Ένωσης οι συμβάσεις των οποίων περιελάμβαναν το σχετικό άρθρο, η FOA παραιτήθηκε μονομερώς από τα σχετικά της δικαιώματα. Σε περίπτωση χορήγησης αποκλειστικών δικαιωμάτων σε σχέση με την επίγεια τηλεόραση, η FOA περιορίζει πλέον τη διάρκεια των εν λόγω συμβάσεων με ανώτατο όριο τα πέντε έτη σε περίπτωση ραδιοτηλεοπτικών φορέων που μεταδίδουν τον αγώνα στην επικράτειά τους, και τα τρία έτη στις λοιπές περιπτώσεις.

Μετά τον τερματισμό των αποκλειστικών συμφωνιών μετάδοσης σε ελεύθερη πρόσβαση σε μία δεδομένη περιοχή, η FOA αναλαμβάνει την υποχρέωση να έλθει σε επαφή με τους αντίστοιχους ραδιοτηλεοπτικούς φορείς του αυτού βεληνεκούς και να τους καλέσει να υποβάλουν σχετική αίτηση. Η FOA συμφώνησε ότι θα εξετάσει τις αιτήσεις χορήγησης δικαιωμάτων μετάδοσης χωρίς να προβεί σε διακρίσεις.

6. ΕΚΤΙΜΗΣΗ

Οι προτεινόμενες μεταβολές στο ρυθμιστικό πλαίσιο και τις εμπορικές ρυθμίσεις είναι, κατά την άποψη της Επιτροπής για να θεσπίσουν επαρκή διαρθρωτικά ένδικα μέσα, που ελαχιστοποιούν τον κίνδυνο ενδεχόμενης μελλοντικής κατάχρησης και να θέσουν τη βάση για ένα υγιές ανταγωνιστικό περιβάλλον σε οικονομικές δραστηριότητες σχετικές με το άθλημα του αυτοκινήτου. Η Επιτροπή θεωρεί, μεταξύ άλλων, ότι τα ακόλουθα στοιχεία είναι ιδιαίτερα σημαντικά για την παρούσα εκτίμηση.

Οι νέοι κανόνες εισάγουν ένα διαχωρισμό μεταξύ εμπορικών και ρυθμιστικών δραστηριοτήτων στο άθλημα του αυτοκινήτου, τους οποίους η FIA προτίθεται να εφαρμόσει, μεταξύ άλλων, μέσω της καθιέρωσης από το 2010 κατοχής εμπορικών δικαιωμάτων για 100 χρόνια, για κάθε πρωτάθλημα της FIA Formula 1 και της FIA World Rally, έναντι εφάπαξ καταβολής συγκεκριμένου ποσού, πληρωτέου από την έναρξη.

Αναμφίβολα είναι αναγκαία η τήρηση των ελάχιστων κριτηρίων ασφάλειας για την ορθή λειτουργία του αθλήματος και κρίνεται ενδεδειγμένη η επιβολή εκ μέρους της FIA κανόνων στους συμμετέχοντες, καθώς και τους διοργανωτές συναντήσεων αυτοκινήτου, προκειμένου να εξασφαλιστεί η τήρηση των απαιτούμενων επιπέδων ασφάλειας. Ελλείψει υποχρεωτικών διατάξεων, ενδέχεται οι διοργανωτές και οι συμμετέχοντες στις αθλητικές διοργανώσεις αυτοκινήτου να υποκύψουν στον πειρασμό να αγνοήσουν ορισμένες βασικές προδιαγραφές ασφάλειας στην προσπάθειά τους να μειώσουν το κόστος.

Οι τροποποιηθέντες κανόνες προβλέπουν και η Επιτροπή έχει λάβει διαβεβαιώσεις ότι οι κανόνες της FIA δεν θα ενισχυθούν κατά τρόπον ώστε να αποτρέπουν ή να παρεμποδίζουν τον ανταγωνισμό ή τη συμμετοχή ενός ανταγωνιστή, ασφαλούς για λόγους άμεσα συνδεόμενους με το ρυθμιστικό ρόλο της FIA ως προς τη διατήρηση των προτύπων ασφαλείας. Η FIA έχει παράσχει εγγυήσεις ότι οι κανόνες ως προς τη χορήγηση αδείας και ως προς την πειθαρχία θα ενισχυθούν προκειμένου να εξασφαλιστεί ένα ελάχιστο επίπεδο ασφάλειας σε εκδηλώσεις σχετικές με το άθλημα του αυτοκινήτου (Άρθρο 2 κώδικας της FIA). Οι αναθεωρημένοι κανόνες θεωρούνται ότι παρέχουν ικανοποιητικές εγγυήσεις για ένα νέο ρυθμιστικό περιβάλλον στο οποίο οι εξουσίες της FIA ως προς τη χορήγηση αδειών, τον αθλητικό κώδικα και τους τεχνικούς κανόνες θα εφαρμόζονται κατά αντικειμενικό, διαφανή τρόπο, ο οποίος δεν θα εισάγει διακρίσεις. Η FIA δεν θα εγείρει αντιρρήσεις ως προς την καθιέρωση νέων αθλητικών συναντήσεων και τη συμμετοχή σιρκουί, ομάδων και οδηγών σε αυτές, υπό την προϋπόθεση ότι θα τηρούνται οι βασικές διατάξεις που περιέχονται στον κώδικα. Η FIA έχει βεβαιώσει, ως προς το συγκεκριμένο θέμα, ότι οι εκδηλώσεις όλων όσων συμμορφώνονται με τους κανόνες του κώδικα θα περιλαμβάνονται αυτοδικαίως στο διεθνές Ημερολόγιο.

Η FIA έχει βεβαιώσει τη δυνατότητα νομικής προσφυγής κατά αποφάσεων της τόσο στο πλαίσιο της διάρθρωσής της όσο και ενώπιον εθνικών δικαστηρίων. Στους κανόνες της FIA εξασφαλίζεται η πρόσβαση σε εξωτερικές ανεξάρτητες δικαστικές αρχές. Όπως αναφέρεται και προηγουμένως, η FIA συμφώνησε να εισάγει νέα ρήτρα στην οποία θα διασαφηνίζεται ότι οποιοδήποτε υπόκειται στις αποφάσεις της FIA μπορεί να τις αμφισβητήσει ενώπιον εθνικών δικαστηρίων.

Το νέο ρυθμιστικό περιβάλλον αίρει τα εμπόδια που είχαν εντοπιστεί στο παρελθόν ως προς τον εσωτερικό και τον εξωτερικό ανταγωνισμό. Θα είναι δυνατή η διεξαγωγή αθλητικών γεγονότων στο πλαίσιο του κλάδου της Formula 1(και στο πλαίσιο άλλων κλάδων στον τομέα του αθλήματος του αυτοκινήτου). Οι αναμορφώσεις δημιουργούν, επίσης, τη δυνατότητα αυξημένου εσωτερικού ανταγωνισμού. Μπορούν να δημιουργηθούν νέοι κλάδοι και να εγκριθούν γεγονότα σε δυνητικά ανταγωνιστικούς κλάδους. Η FIA δεν θα έχει ούτε το εμπορικό κίνητρο ούτε τη ρυθμιστική εξουσία να περιορίζει το είδος και τον αριθμό των γεγονότων που εγκρίνει, εκτός από αυτά που αντίκεινται σε αντικειμενικά κριτήρια.

Οι τροποποιηθείσες συμφωνίες που κοινοποιήθηκαν θα άρουν τους περιορισμούς που εμπόδιζαν στο παρελθόν τη χρήση εγκεκριμένων προϊόντων της FIA ή τη συμμετοχή κατόχων αδείας από τη FIA σε διάφορους κλάδους ή σε αθλητικά γεγονότα του ίδιου κλάδου. Οι προτεινόμενες αλλαγές στις κοινοποιηθείσες συμφωνίες θα έχουν ως αποτέλεσμα την ύπαρξη στίβων για αγώνες αυτοκινήτων στην Ευρώπη που θα μπορούν να χρησιμοποιηθούν από αντιπάλους, ακόμη κι αν φιλοξενούν ήδη αθλητικά γεγονότα της FIA Formula 1.

Η τροποποιηθείσα συμφωνία Concorde θεσπίζει την οργανωτική διάρθρωση του πρωταθλήματος Formula 1 της FIA και προβλέπει τις εμπορικές ρυθμίσεις που αποσκοπούν στην εμπορική εκμετάλλευση των αγώνων. Δεδομένου ότι το άθλημα του αυτοκινήτου και ιδίως το πρωτάθλημα Formula 1 αποτελεί μία εξόχως περίπλοκη τεχνική δραστηριότητα που απαιτεί διόλου ευκαταφρόνητες επενδύσεις τεχνολογικής έρευνας και ανάπτυξης, είναι απαραίτητο να συμφωνούν όλοι οι συμμετέχοντες στον τρόπο διοργάνωσης των αγώνων. Στο εν λόγω άθλημα, παραδείγματος χάρη, όλες οι ομάδες συμμετέχουν συγχρόνως σε όλες τις εκδηλώσεις. Είναι, ωστόσο, αδύνατο να υπάρξει εμπορική εκμετάλλευση των επιμέρους δικαιωμάτων κάθε ομάδας που συμμετέχει σε έναν αγώνα. Δεδομένου ότι η FIA, η FOA, οι ομάδες, οι οδηγοί, οι κατασκευαστές και ο τοπικός διοργανωτής ή ο υπεύθυνος υλοποίησης ενδέχεται να έχουν δικαιώματα σε μία συνάντηση, επιβάλλεται ένας διακανονισμός μεταξύ όλων αυτών για την πώληση των δικαιωμάτων, ιδίως των δικαιωμάτων ραδιοτηλεοπτικής μετάδοσης. Η συμφωνία Concorde προβλέπει ότι η FOA είναι δικαιούχος των εμπορικών δικαιωμάτων του παγκόσμιου πρωταθλήματος Formula 1 της FIA και ότι διαπραγματεύεται εξ ονόματος των ομάδων και της FIA για τη διοργάνωση των αγώνων με τους τοπικούς υπεύθυνους υλοποίησης και για την πώληση των δικαιωμάτων μετάδοσης με τους ραδιοτηλεοπτικούς φορείς. Οι εν λόγω ρυθμίσεις δεν επηρεάζουν σημαντικά τις τιμές ή τα αποτελέσματα στην αγορά. Δεν υφίσταται ανταγωνισμός μεταξύ των επιμέρους συναντήσεων της Formula 1 δεδομένου ότι δεν μεταδίδονται ταυτόχρονα. Επιπλέον, υπάρχει δυνατότητα μετάδοσης όλων των συναντήσεων της Formula 1.

Εξάλλου, λόγω των περίπλοκων τεχνικών πτυχών του συγκεκριμένου αθλήματος, η συμφωνία Concorde παρέχει τη δυνατότητα για πιο αποδοτικότερης εμπορικής εκμετάλλευσης των αγώνων Formula 1 και εγγυάται ότι η μετάδοση από κανάλια ελεύθερης πρόσβασης θα είναι ο κυριότερος τρόπος μετάδοσης στους θεατές.

Στις κοινοποιηθείσες συμφωνίες έχουν αποσυρθεί όλες οι διατάξεις βάσει των οποίων η FIA υποχρέωνε τους κατόχους αδειών να εκχωρούν τα τηλεοπτικά τους δικαιώματα στη FIA. Στις συμφωνίες δεν περιέχεται πλέον κανένας κανόνας ή μηχανισμός που θα παρείχε τη δυνατότητα στη FIA να οικειοποιείται όλα τα μέσα ενημέρωσης για ένα συγκεκριμένο πρωτάθλημα.

Οι τροποποιηθείσες ρυθμίσεις για την αναμετάδοση της Formula 1 συνεπάγονται περιόδους αποκλειστικότητας σε μεμονωμένους τηλεοπτικούς φορείς χρονικής διάρκειας που δεν θα υπερβαίνει τα όρια του λογικού σε συνάρτηση με τη φύση των δικαιωμάτων, των υποχρεώσεων και των επενδύσεων που έχουν αναλάβει οι τηλεοπτικοί φορείς, λαμβανομένων υπόψη των ειδικών χαρακτηριστικών του αθλήματος. Η πολιτική τιμών που εφαρμόζεται στις συμβάσεις δεν θέτει σε μειονεκτική θέση τηλεοπτικούς φορείς που επιλέγουν να αναμεταδώσουν αγώνες αυτοκινήτων με ακάλυπτους τροχούς εκτός από αυτούς της Formula 1. Η δυνατότητα εσωτερικού ανταγωνισμού που επιφέρει στη Formula 1 το νέο ρυθμιστικό περιβάλλον συνιστά ένα επί πλέον στοιχείο στην ευνοϊκή εκτίμηση της Επιτροπής όσον αφορά τις τροποποιηθείσες ρυθμίσεις αναμετάδοσης.

7. ΣΥΜΠΕΡΑΣΜΑ

Οι προαναφερθείσες τροποποιήσεις και δεσμεύσεις των μερών μεταβάλλουν ουσιαστικά το νομικό και οικονομικό πλαίσιο το οποίο περιγράφεται στην κοινοποίηση αιτιάσεων της Επιτροπής. Η Επιτροπή προτίθεται πλέον να λάβει ευνοϊκή θέση όσον αφορά τις κοινοποιηθείσες συμφωνίες. Πριν από την υιοθέτηση ευνοϊκής γνώμης, η Επιτροπή καλεί τους ενδιαφερόμενους τρίτους να αποστείλουν τις παρατηρήσεις τους εντός μηνός από τη δημοσίευση της παρούσας ανακοίνωσης στην παρακάτω ταχυδρομική διεύθυνση ή με τηλεομοιοτυπία στον παρακάτω αριθμό, αναφέροντας την υπόθεση COMP/35.163 FIA ή COMP/36.638 FIA/FOA: European Commission Directorate-General for Competition

Directorate C

Rue de la Loi/Wetstraat 200 Β - 1049 Βρυξέλλες Fax (32-2) 296 98 04.

Σε περίπτωση που ο ενδιαφερόμενος θεωρεί ότι οι παρατηρήσεις του περιέχουν επαγγελματικά απόρρητα, πρέπει να προσδιορίσει στο κείμενο τα χωρία που κατά τη γνώμη του δεν πρέπει να δημοσιευθούν διότι περιλαμβάνουν επαγγελματικά απόρρητα ή άλλες εμπιστευτικές πληροφορίες, και να αιτιολογήσει την άποψή του. Αν η Επιτροπή δεν λάβει σχετική αιτιολογημένη αίτηση, θα θεωρήσει ότι οι παρατηρήσεις δεν περιέχουν εμπιστευτικές πληροφορίες.

(1) ΕΕ 13 της 21.2.1962, σ. 204/62.

(2) ΕΕ C 361 της 27.11.1997, σ. 7 σχετικά με την υπόθεση COMP/35.163 και την υπόθεση COMP/36.638.

(3) Το πλήρες κείμενο των εγγράφων αυτών δημοσιεύεται κάθε χρόνο από τη FIA και διατίθεται στην ιστοσελίδα της: www.FIA.com

(4) Βάσει της συμφωνίας Concorde, η FOA υποχρεούται να καταβάλλει ορισμένα ποσά σε όλες τις ομάδες, ως αναγνώριση της συνεισφοράς τους στο παγκόσμιο πρωτάθλημα Formula 1 της FIA. Η FOA υποχρεούται να καταβάλλει σε κάθε ομάδα ένα ποσόν που υπολογίζεται, μεταξύ άλλων, βάσει των ακαθάριστων εσόδων της FOA από την εκμετάλλευση των τηλεοπτικών δικαιωμάτων.